(1851) Die rike vrouwen maken groot behaghen An haer hoeft ende op haer haer : Vergouden spellen · VII · paer Steken si op doeke van side ; Die ghelu haer ghevlochten wide , Horen caken recht als cornetten , Si scepen haer ansichte of blancketten Als si sullen gaen ter feesten ; Het scinen bet ghehornde beesten Daer si comen dan anders yet .Si en achten Gods , no anders niet Dan haer stinckende hoverdichede ; Ende haer manne die sijn mede Soe sot dat sijs hen volghen al .Hier af comt decke groot mesval Van sonden , van scanden diere in ghesciet .